CELEX: E2021C0271
Language: sk
Date: 2021-12-03 00:00:00
Title: Delegované rozhodnutie Dozorného úradu EZVO č. 271/21/COL z 3. decembra 2021, ktorým sa stanovuje viacročný program kontrol na obdobie 2022 – 2026, ktoré sa majú vykonať na Islande a v Nórsku, s cieľom overiť uplatňovanie právnych predpisov EHP v oblasti potravín a veterinárnej oblasti [2022/293]

24.2.2022   
            
            
               SK
            
            
               Úradný vestník Európskej únie
            
            
               L 43/87
            
         
      DELEGOVANÉ ROZHODNUTIE DOZORNÉHO ÚRADU EZVO č. 271/21/COL
      z 3. decembra 2021,
      ktorým sa stanovuje viacročný program kontrol na obdobie 2022 – 2026, ktoré sa majú vykonať na Islande a v Nórsku, s cieľom overiť uplatňovanie právnych predpisov EHP v oblasti potravín a veterinárnej oblasti [2022/293]
      DOZORNÝ ÚRAD EZVO,
      so zreteľom na Dohodu medzi štátmi EZVO o zriadení dozorného úradu a súdu, a najmä na protokol č. 1 k nej,
      so zreteľom na akt uvedený v bode 11b v časti 1.1 kapitoly I a bode 31q kapitoly II prílohy I a bode 164 kapitoly XII prílohy II k Dohode o EHP, nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (1), [ďalej len „nariadenie (EÚ) 2017/625“], a najmä na jeho článok 118 ods. 1,
      zmenené a prispôsobené Dohode o EHP protokolom č. 1 k nej a sektorovými úpravami uvedenými v prílohách I a II k uvedenej dohode,
      keďže:
      Za presadzovanie právnych predpisov EHP v oblasti potravín a veterinárnej oblasti zodpovedajú štáty EHP, ktorých príslušné orgány prostredníctvom organizácie úradných kontrol monitorujú a overujú, či sa relevantné požiadavky EHP skutočne dodržujú a presadzujú.
      Z článku 116 nariadenia (EÚ) 2017/625 vyplýva, že odborníci Dozorného úradu EZVO (ďalej len „úrad“) vykonávajú kontroly vrátane auditov na Islande a v Nórsku s cieľom overiť uplatňovanie právnych predpisov EHP. Úrad má tieto kontroly vykonávať v oblastiach bezpečnosti potravín a krmív, zdravia zvierat a dobrých životných podmienok zvierat, vedľajších živočíšnych produktov a odvodených produktov, prípravkov na ochranu rastlín, ekologickej poľnohospodárskej výroby a fungovania systémov národných kontrol a príslušných orgánov, ktoré ich prevádzkujú.
      Z článku 118 ods. 1 nariadenia (EÚ) 2017/625 vyplýva, že úrad má zriadiť program kontrol pre kontroly, ktoré majú vykonávať jeho odborníci na Islande a v Nórsku, ako sa stanovuje v článku 116 ods. 1 uvedeného nariadenia.
      Tento viacročný program kontrol sa stanovuje pre určité prioritné oblasti na obdobie 2022 – 2026. Kritériá použité na stanovenie priorít zahŕňajú okrem iného identifikované riziká a objavujúce sa témy (napríklad choroby zvierat alebo potravinové alebo krmivové krízy), relevantnosť odvetvia na Islande a v Nórsku, predchádzajúce výsledky Islandu a Nórska v príslušnej oblasti a informácie z relevantných zdrojov vrátane priorít stanovených Európskou komisiou v jej programe kontrol (2),
      PRIJAL TOTO ROZHODNUTIE:
      
                  1.
               
               
                  Viacročný program kontrol na obdobie 2022 – 2026, ktoré majú vykonávať odborníci úradu na Islande a v Nórsku, ako sa stanovuje v článku 116 ods. 1 nariadenia (EÚ) 2017/625, je uvedený v prílohe k tomuto rozhodnutiu.
               
            
                  2.
               
               
                  Toto rozhodnutie je určené Islandu a Nórsku.
               
            
                  3.
               
               
                  Toto rozhodnutie nadobúda účinnosť dňom jeho podpisu.
               
            
                  4.
               
               
                  Iba anglické znenie tohto rozhodnutia je autentické.
               
            
         V Bruseli 3. decembra 2021
         Za Dozorný úrad EZVO, konajúc na základe splnomocnenia rozhodnutím č. 130/20/COL,
         
            Högni S. KRISTJÁNSSON
            
               zodpovedný člen kolégia
            
         
         
            
               Melpo-Menie JOSÉPHIDÈS
            
            
               spolupodpisujúca ako riaditeľka
            
            
               pre právne a výkonné záležitosti
            
         
      
      
         (1)  Začlenené do Dohody o EHP rozhodnutím Spoločného výboru EHP č. 210/2019 z 27. septembra 2019.
      
         (2)  Vykonávacie rozhodnutie Komisie (EÚ) 2020/1550 z 23. októbra 2020, ktorým sa zavádza viacročný program kontrol na obdobie 2021 – 2025, ktorý majú vykonávať odborníci Komisie v členských štátoch s cieľom overiť uplatňovanie právnych predpisov Únie týkajúcich sa agropotravinového reťazca (Ú. v. EÚ L 354, 26.10.2020, s. 9).
   
   
      
         PRÍLOHA
         V tejto prílohe sa stanovuje viacročný program kontrol na obdobie 2022 – 2026, ktoré majú vykonať odborníci úradu na Islande a v Nórsku v oblastiach vymedzených nariadením (EÚ) 2017/625.
         Viacročný program kontrol sa týka oblastí uvedených v článku 1 ods. 2 nariadenia (EÚ) 2017/625, ako aj iných oblastí stanovených v uvedenom nariadení, ako sú kontroly podvodov a dovozu.
         Úrad určil niekoľko prioritných oblastí v oblastiach bezpečnosti potravín a krmív, zdravia zvierat a dobrých životných podmienok zvierat, vedľajších živočíšnych produktov a odvodených produktov, ekologickej poľnohospodárskej výroby, kontroly podvodov a dovozu a fungovania systémov národných kontrol a príslušných orgánov.
         Kontroly vykonávané úradom sa budú týkať určených prioritných oblastí na Islande a v Nórsku. Konkrétne otázky, na ktoré sa zameriavajú jednotlivé kontroly, sa prispôsobujú situácii v jednotlivých štátoch a v prípade Islandu podliehajú platným výnimkám týkajúcim sa právnych predpisov v oblastiach zdravia zvierat a dobrých životných podmienok zvierat.
         Odborníci úradu vykonávajú kontroly vrátane overovania na mieste, auditov a administratívnych analýz v súlade s článkom 116 nariadenia (EÚ) 2017/625.
         Kontroly úradu sa vykonávajú s cieľom dosiahnuť vysokú úroveň pokrytia v oblastiach, ktoré úrad označil za prioritné a ktoré si vyžadujú preskúmanie, pokiaľ ide o úroveň vykonávania a účinnosti systémov úradných kontrol a opatrení na presadzovanie.
         V časti A prílohy je uvedený zoznam príslušných oblastí kontroly s cieľmi kontrol vykonávaných úradom na obdobie 2022 – 2026. V časti B prílohy sa uvádzajú prioritné oblasti jednotlivých oblastí kontroly.
         
            Časť A – Oblasti kontroly a ciele kontrol vykonávaných úradom
         
         1.   Potraviny a bezpečnosť potravín
         
         Overiť dodržiavanie uplatniteľných právnych predpisov EHP týkajúcich sa potravín a bezpečnosti potravín, ktorými sa upravujú výroba potravín živočíšneho a neživočíšneho pôvodu a ich uvádzanie na trh (vrátane vysledovateľnosti a označovania, mikrobiologickej bezpečnosti a zoonóz prenášanými potravinami), rezíduá a kontaminanty, informácie o potravinách pre spotrebiteľov a používanie výživových a zdravotných tvrdení, materiály a predmety prichádzajúce do styku s potravinami a vykonávanie úradných kontrol týkajúcich sa tejto oblasti.
         2.   Krmivá a bezpečnosť krmív
         
         Overiť dodržiavanie uplatniteľných právnych predpisov EHP, ktorými sa upravujú bezpečnosť krmív (vrátane hygieny krmív, schvaľovania a registrácie prevádzkarní, kontaminantov, vysledovateľnosti a označovania krmív), medikované krmivá, uvádzanie krmív na trh a ich používanie a vykonávanie úradných kontrol týkajúcich sa tejto oblasti.
         3.   Vedľajšie živočíšne produkty a odvodené produkty
         
         Overiť dodržiavanie uplatniteľných právnych predpisov EHP, ktorými sa upravujú vedľajšie živočíšne produkty a odvodené produkty a vykonávanie úradných kontrol týkajúcich sa tejto oblasti.
         4.   Zdravie zvierat
         
         Overiť dodržiavanie uplatniteľných právnych predpisov EHP, ktorými sa upravuje zdravie zvierat, so zameraním na riadenie zdravia zvierat, programy na dosiahnutie štatútu bez výskytu choroby a udržiavanie takéhoto štatútu, kontrola hlavných aktívnych chorôb zvierat a pripravenosť vyrovnať sa s viacerými ohniskami epizootických chorôb, ako aj vykonávanie úradných kontrol týkajúcich sa tejto oblasti.
         5.   Dobré životné podmienky zvierat
         
         Overiť dodržiavanie uplatniteľných právnych predpisov EHP, ktorými sa upravujú dobré životné podmienky zvierat na farme, počas prepravy a pri porážke, depopulácii a núdzovom usmrcovaní, ako aj vykonávanie úradných kontrol týkajúcich sa tejto oblasti.
         6.   Ekologická poľnohospodárska výroba
         
         Overiť dodržiavanie uplatniteľných právnych predpisov EHP, ktorými sa upravuje výroba a označovanie produktov ekologickej poľnohospodárskej výroby, a vykonávanie úradných kontrol týkajúcich sa tejto oblasti.
         7.   Vstup tovaru a zvierat z tretích krajín do EHP
         
         Overiť dodržiavanie uplatniteľných právnych predpisov EHP, ktorými sa upravujú úradné kontroly zvierat a tovaru vstupujúcich na Island a do Nórska z tretích krajín, vrátane dodržiavania požiadaviek na hraničné kontrolné stanice a všeobecných a osobitných požiadaviek EHP uplatniteľných na príslušné zvieratá a tovar. Osobitný dôraz sa bude klásť na pravidlá stanovené nariadením (EÚ) 2017/625 a súvisiacimi delegovanými a vykonávacími aktami.
         8.   Všeobecné a horizontálne aspekty
         
         Overiť dodržiavanie uplatniteľných právnych predpisov EHP, ktorými sa upravuje identifikácia podvodných alebo klamlivých praktík v oblastiach, na ktoré sa vzťahuje nariadenie (EÚ) 2017/625, a následných opatrení v súvislosti s nimi, ako aj úradné kontroly týkajúce sa tejto oblasti. Overiť, či Island a Nórsko prijímajú primerané následné opatrenia na nápravu špecifických alebo systémových nedostatkov, ktoré úrad zistil pri kontrolách. Overiť opatrenia zamerané na overovanie účinnosti úradných kontrol.
         
            ČASŤ B – Prioritné oblasti
         
         
                      
                  
                  
                     
                        Prioritná oblasť
                     
                  
                  
                     
                        2022 – 2026
                     
                  
               
                     
                        Potraviny a bezpečnosť potravín
                     
                  
                  
                     Potraviny živočíšneho pôvodu
                  
                  
                     Bezpečnosť mäsa z cicavcov a vtákov a výrobkov z neho, mlieka a výrobkov z neho, produktov rybolovu a hygieny produkcie živých lastúrnikov
                  
               
                     Potraviny neživočíšneho pôvodu
                  
                  
                     Bezpečnosť ovocia a zeleniny, bylín, korenín a klíčkov vrátane kontaminantov
                  
                  
                      
                  
               
                     Rezíduá a kontaminanty
                  
                  
                     Rezíduá veterinárnych liekov, pesticídov a kontaminantov životného prostredia
                  
               
                     Informácie o potravinách pre spotrebiteľov a používanie výživových a zdravotných tvrdení
                  
                  
                     Informácie o potravinách pre spotrebiteľov a používanie výživových a zdravotných tvrdení
                  
                  
                      
                  
               
                     Materiály a predmety prichádzajúce do styku s potravinami
                  
                  
                      
                  
                  
                     Materiály a predmety prichádzajúce do priameho alebo nepriameho styku s potravinami
                  
               
                     
                        Krmivá a bezpečnosť krmív
                     
                  
                  
                     Všeobecná bezpečnosť krmív
                  
                  
                     Bezpečnosť krmív vo všetkých fázach vrátane prvovýroby, schvaľovania a registrácie prevádzkarní, hygieny krmív, vysledovateľnosti, označovania a kontaminantov
                  
               
                     Medikované krmivá
                  
                  
                      
                  
                  
                     Výroba, distribúcia a používanie medikovaných krmív
                  
               
                     Uvádzanie krmív na trh a ich používanie
                  
                  
                      
                  
                  
                     Uvádzanie krmív na trh a ich používanie vrátane označovania a informácií pre používateľov, balenia a prezentácie
                  
               
                     
                        Vedľajšie živočíšne produkty
                     
                  
                  
                     Vedľajšie živočíšne produkty a odvodené produkty
                  
                  
                     Vedľajšie živočíšne produkty a odvodené produkty
                  
               
                     
                        Zdravie zvierat
                     
                  
                  
                     Zdravie vodných živočíchov
                  
                  
                     Riadenie zdravia zvierat vrátane programov na dosiahnutie štatútu bez výskytu choroby a udržiavania takéhoto štatútu, ako aj aktívnych epizootických chorôb (napr. aviárna influenza)
                  
               
                     Zdravie suchozemských zvierat
                  
               
                     Pripravenosť a prevencia
                  
                  
                     Pohotovostné plánovanie
                  
               
                     
                        Dobré životné podmienky zvierat
                     
                  
                  
                     Na farme
                  
                  
                     Ošípané, nosnice, brojlery, malé prežúvavce a hovädzí dobytok
                  
               
                     Preprava
                  
               
                     Pri usmrcovaní
                  
                  
                      
                  
                  
                     Porážka, núdzové usmrcovanie a usmrcovanie na účely depopulácie
                  
               
                     
                        Ekologická poľnohospodárska výroba
                     
                  
                  
                     Ekologická poľnohospodárska výroba
                  
                  
                     Ekologická poľnohospodárska výroba
                  
               
                     
                        Vstup tovaru a zvierat z tretích krajín do EHP
                     
                  
                  
                     Súlad hraničných kontrolných staníc
                  
                  
                     Súlad opätovne určených a nových hraničných kontrolných staníc a inšpekčných stredísk
                  
               
                     Úradné kontroly zvierat a tovaru
                  
                  
                     Úradné kontroly živých zvierat a produktov neživočíšneho a živočíšneho pôvodu z tretích krajín
                  
               
                     
                        Všeobecné a horizontálne aspekty
                     
                  
                  
                     Opatrenia prijaté v nadväznosti na odporúčania
                  
                  
                     Opatrenia prijaté v nadväznosti na odvetvové odporúčania a celkové preskúmanie
                  
               
                     Podvod
                  
                  
                     Opatrenia zavedené na boj proti podvodným alebo klamlivým praktikám
                  
               
                     Overenie účinnosti úradných kontrol
                  
                  
                     Opatrenia zavedené na overovanie účinnosti úradných kontrol